Malema dreig Zuma met regsaksie tydens chaotiese sittingMalema tydens Donderdag se sitting in die parlement. “Dit is baie duidelik dat ons nooit ŉ antwoord sal kry nie, mnr. President. Kom ons ontmoet in die hof,” het Malema aan Zuma gesê tydens ŉ vraag-en-antwoord-sessie. Lede van die EFF het kort-kort speaker Baleka Mbete se bevel verontagsaam en Zuma herhaaldelik in die rede geval tydens die sessie. Malema en sy mede-LP’s was ongelukkig met Zuma se antwoord op hul vraag oor wanneer hy ŉ gedeelte van die geld wat aan Nkandla bestee is, gaan terugbetaal. “Ek glo die vraag is voortydig, aangesien sake nog nie gefinaliseer is in die einste Huis nie. Ek sal in die toekoms reageer op die debat rondom die saak, wanneer al die prosesse afgehandel is,” het Zuma in antwoord op die EFF se vraag gesê. EFF-lede het in antwoord hierop vir Zuma getart en aangedring op ŉ tyd, datum en metode van betaling. “Ons glo sterk dat jy iets moet betaal, so moenie vir my vertel van ŉ videospeletjie van [Nathi] Nhleko nie. Hy moet die speletjies saam met sy kinders in sy huis gaan speel,” het Malema gesê in reaksie op die polisieminister se verslag wat bevind het Zuma hoef nie enige geld terug te betaal vir Nkandla nie. “Wanneer betaal jy die geld terug, want dit is wat die openbare beskermer gesê het jy moet doen?” Mbete het gesukkel om orde in die Nasionale Vergadering te handhaaf. Die EFF se LP’s het haar geduld beproef maar sy het nie so ver gegaan as om die parlementêre wagte te ontbied nie.